มิสทิน รายได้เท่าไร
“นิ้งหน่อง..มิสทินมาแล้วค่ะ” เชื่อว่าหลายคนต้องเคยได้ยินสโลแกนนี้กันมาบ้าง เราเคยสงสัยบ้างไหมว่าเครื่องสำอางมิสทิน มีรายได้และกำไรเท่าไร ขอเกริ่นว่าบริษัทนี้เป็นบริษัทเครื่องสำอางที่มีรายได้มากสุดในประเทศไทย วันนี้ลงทุนแมนจะเล่าให้ฟัง
28 พ.ย. 2560

มิสทิน รายได้เท่าไร / โดย ลงทุนแมน
“นิ้งหน่อง..มิสทินมาแล้วค่ะ”
เชื่อว่าหลายคนต้องเคยได้ยินสโลแกนนี้กันมาบ้าง
เราเคยสงสัยบ้างไหมว่าเครื่องสำอางมิสทิน มีรายได้และกำไรเท่าไร
ขอเกริ่นว่าบริษัทนี้เป็นบริษัทเครื่องสำอางที่มีรายได้มากสุดในประเทศไทย
วันนี้ลงทุนแมนจะเล่าให้ฟัง
ก่อนอื่นต้องบอกว่าแบรนด์นี้ชื่อ มิสทิน ไม่ใช่ มิสทีน ที่หลายคนอาจจะเข้าใจผิด
มิสทิน ก่อตั้งขึ้นในปี 2531 หรือเมื่อ 29 ปีที่แล้ว โดย ดร.อมรเทพ ดีโรจนวงศ์ อดีตเคยเป็นผู้บริหารของ AVON ซึ่งต่อมาได้ลาออกและนำประสบการณ์ทำงาน มาใช้บริหารงานกับมิสทิน โดยร่วมมือกับบริษัท สหพัฒนพิบูลย์ จำกัด
ในปีแรกที่ก่อตั้ง มิสทินมียอดขายประมาณ 16-17 ล้านบาท ขณะที่ AVON เจ้าตลาด มีรายได้กว่า 700-800 ล้านบาท แต่มิสทินใช้เวลาเพียงแค่ 5 ปี ก็ก้าวขึ้นมาเป็นบริษัทอันดับ 1 ที่มียอดขายสูงสุดของกลุ่มบริษัทเครื่องสำอางแบบขายตรงแซงหน้า AVON
กลยุทธ์โฆษณาถือเป็นจุดเด่นที่มิสทินมักนำมาใช้ โดยบริษัทมักนำเสนอโฆษณาแนวซีรี่ส์ เพื่อให้คนดูติดตามอย่างต่อเนื่อง และทำให้คนจดจำสินค้าของมิสทินได้ดี
ปี 2545 มิสทินเริ่มขยายตลาดไปยังต่างประเทศ โดยเริ่มจากประเทศเพื่อนบ้าน เช่น เมียนมาร์ โดยสามารถทำยอดขายได้กว่า 60 ล้านบาทในระยะเวลา 1 ปี จากนั้นมิสทินได้ส่งสินค้าเข้าไปขายที่กัมพูชา ลาว ฟิลิปปินส์ และอินโดนีเซีย
ในวันนี้ มิสทิน มีส่วนแบ่งทางการตลาดเป็นอันดับ 1 ในหมวดธุรกิจขายตรงแบบชั้นเดียว และอันดับ 2 รองจากแอมเวย์ในธุรกิจขายตรงทั้งหมดของไทยที่มีมูลค่าตลาดรวมมากกว่า 70,000 ล้านบาท รวมถึงติดอันดับที่ 33 ในธุรกิจขายตรงเครื่องสำอางของโลกจากการจัดอันดับของสมาพันธ์สมาคมการขายตรงโลก
ศูนย์กระจายสินค้าของมิสทินได้รับการจัดอันดับให้เป็นศูนย์กระจายสินค้าที่ใหญ่ที่สุดแห่งหนึ่งในเอเชียอาคเนย์ โดยสามารถจัดระบบใบสั่งซื้อสินค้าที่มีมากมายกว่า 3-5 หมื่นออเดอร์ต่อวัน
ปัจจุบัน สัดส่วนรายได้ของมิสทิน 87% มาจากการขายตรง 10% มาจากการส่งออกและ 3% มาจากช่องทาง Modern Trade
นอกจากช่องทางขายแบบดั้งเดิม มิสทินยังใช้แอป "ยุพิน” เพื่อเพิ่มยอดขายสินค้าผ่านทาง online ซึ่งปัจจุบัน มียอดสั่งซื้อสินค้ากว่า 9 หมื่นคน เฉลี่ยยอดซื้อต่อบิล 400 บาท โดยบริษัทคาดว่าสิ้นปี 2560 นั้น จะมียอดขายผ่านแอปนี้เกือบ 6,000 ล้านบาท
รายได้และกำไร บริษัท เบทเตอร์เวย์ (ประเทศไทย) จำกัด (ผู้ผลิตเครื่องสำอางมิสทิน)
ปี 2557 รายได้ 11,623 ล้านบาท กำไร 959 ล้านบาท
ปี 2558 รายได้ 10,439 ล้านบาท กำไร 1,442 ล้านบาท
ปี 2559 รายได้ 10,139 ล้านบาท กำไร 1,254 ล้านบาท
ถ้าหากเทียบกับคู่แข่งที่ใน SET มิสทินจะมีรายได้และกำไรสูงกว่า Beauty และ Kamart โดยในปี 2559
Beauty มีรายได้ 2,559 ล้านบาท กำไร 656 ล้านบาท
Kamart มีรายได้ 747 ล้านบาท กำไร 142 ล้านบาท
ตลาดเครื่องสำอางเมืองไทยมีแนวโน้มเติบโตอย่างต่อเนื่อง ในปี 2559 มีมูลค่าตลาดกว่า 2.8 แสนล้านบาท โดยสภาอุตสาหกรรมคาดว่าปี 2560 จะเติบโตอีกประมาณ 6-7% เห็นแบบนี้แล้วต้องบอกว่า ไม่ว่าภาวะเศรษฐกิจจะเป็นแบบไหน ความสวยกับผู้หญิงน่าจะเป็นของคู่กันตลอดไป..
----------------------
<ad> ผู้หญิงสวยเพราะใช้มิสทิน แต่ถ้าอยากเจอรถสวยต้องไปที่ 
 รถยนต์เมอร์ซิเดส-เบนซ์คันงาม สภาพป้ายแดง ราคามือสอง ถูกกว่ารถใหม่ 10-70% มาตรฐาน ISO 9001
----------------------
Reference
-
-
-
-
-